钦定古今图书集成/明伦汇编/氏族典/第332卷 > 刘卞
## 钦定古今图书集成/明伦汇编/氏族典/第332卷 > 刘卞

按《晋书刘卞传》：“卞字叔龙，东平须昌人也。本兵家子，
质直少言。功曹夜醉如厕，使卞执烛，不从。功曹衔之，
以他事补亭子。有祖秀才者，于亭中与刺史笺，久不
成。卞教之数言，卓荦有大致。秀才谓县令曰：‘卞公府
掾之精者，云何以为亭子令’？即召为门下史，使就学。
从令至洛试经，为台四品。后为吏部令史，迁齐王攸”
司空主簿，转太常丞、司徒左西曹掾、尚书郎，所历皆
称职。累迁散骑侍郎，除并州刺史，入为左卫率，知贾
后废太子之谋，甚忧之。以计干张华，不见用。外间颇
闻卞言，迁雍州刺史，恐为贾后所诛，乃饮药卒。